Canberra

Canberra je stolica a z něhdźe 350.000 wobydlerjemi wosme najwjetše město Awstralskeje. Wone je najwjetše město w nutřkownym kraju a nadeńdźe so w Australian Capital Territory („Awstralskim stolicowym teritoriju“) 290 kilometrow juhozapadnje Sydneyja a 670 kilometrow sewjerowuchodnje Melbournea. Canberra je wot US-ameriskeho architekta Waltera B. Griffina planowana stolica a je so w lěće 1908 jako kompromis mjez najwjetšimaj městomaj Melbourne a Sydney jako hłowne město postajiła. Twarske dźěła zahajichu so 1913 a dnja 9. meje 1927 dósta nowe město status stolicy.

Město leži něhdźe 150 kilometrow zdalene wot wuchodneho pobrjoha Awstralskeje blisko horin Brindabella Ranges, wotrězka Snowy Mountains we wysokosćach mjez 550 a 700 metram nad morjom. Ma ćopło-měrnu klimu z horcym, suchim lěćom a – za awstralske poměry – zymnej zymu z častym zmjerzkom. Přerězna maksimalna temperatura leži wob lěto pola 19,7 °C, minimalna temperatura pola 6,5 °C.

 Wobrazy 

 Žórła 

 Wotkaz 

Kategorija:Stolica w Oceaniji